NaiveNeuron/SloPal huggingface dataset:
Laššáková, Jana, podpredsedníčka NR SR (2014-02-04):
Pán spravodajca, zaujmite miesto určené pre spravodajcov. Otváram všeobecnú rozpravu. Do rozpravy som nedostala žiadnu písomnú prihlášku, pýtam sa, či sa chce niekto prihlásiť do rozpravy ústne. Do rozpravy ústne sa hlási pán poslanec Zajac. Končím možnosť prihlásiť sa do rozpravy ústne. Nech sa páči, pán poslanec, máte slovo.
Kotleba, Marian, poslanec NR SR (2017-06-20):
Pán poslanec Dostál, pán poslanec Baránik, áno, tu je možné skúmať okolnosti prvej slovenskej štátnosti, ale nie z pohľadu trestnoprávneho. Skúste Poliakom alebo Maďarom navrhnúť, aby sa pozreli na svoju históriu z pohľadu trestnoprávneho, ako dopadnete. Skúste, skúste v Izraeli navrhnúť, aby sa z trestnoprávneho pohľadu skúmalo, že či to bolo všetko v poriadku so vznikom štátu Izrael, keď sme už pri tom. No a čo sa týka, pán poslanec Baránik, čo sa týka toho prípadu s tým odsúdením na pokutu 300 eur, to bol jednoducho, to bolo jednoducho facka, pľuvanie všetkých ľuďom, ktorí mali záujem niečo spraviť pre, pre ochranu verejných zdrojov, pre boj proti korupcii. Naši zamestnanci poskytli maximálnu súčinnosť či Úradu boja proti korupcii, či prokuratúre, proste všetkým orgánom činným v trestnom konaní a odmenou bol ten smiešny rozsudok, samozrejme, sudcovia môžu rozhodnúť, ako chcú, prokuratúra na to nemá dosah, ale to, že prokuratúra zaujala absolútne pasívny postoj, nevyužila svoje právo, neodvolala sa voči rozsudku a tento rozsudok bol nakoniec právoplatný, a my sme prekazili kšeft za 1 400-tisíc a páchateľ dostal 300-eurovú pokutu, to je, to je absolútny výsmech, to je demotivácia, demotivácia každého jedného človeka, ktorý by chcel niečo v tejto veci ďalej robiť. A poviem vám, že dnes už by ste na úrade nenašli nikoho takého aktívneho a iniciatívneho, ktorý by povedal, chcem ísť do toho s prokuratúrou, lebo každý si povie, načo s nimi do toho pôjdem, keď v konečnom dôsledku im ten stav vyhovuje.
Grausová, Natália, poslankyňa NR SR (2016-06-15):
Ďakujem. Chcem pani predrečníčke teraz povedať, že si myslím, že muži neučia hlavne preto, že neuživia ako muži rodinu. A to platí nielen teraz, ale to bolo aj za socializmu. Áno, mzdy a v Slovenskej republike si myslím, že musia byť také, aby sa z nich dalo žiť a aby sa tu oplatilo pracovať a nie, aby ľudia museli utekať, odborníci a dobrí odborníci, aby museli utekať za prácou do zahraničia. A musí byť rozdiel medzi minimálnou mzdou a vôbec mzdami a dávkami ľudí, ktorí nepracujú, nechcú pracovať a nikdy pracovať nebudú. Čiže naozaj si myslím, že mzdy na Slovensku sú väčšinou veľmi nízke. Ďakujem.
Laššáková, Jana, podpredsedníčka NR SR (2015-05-07):
Pán poslanec Mikloško, nech sa páči.
Zmajkovičová, Renáta, podpredsedníčka NR SR (2014-06-11):
Ďakujem. Dávam slovo spravodajkyni, ktorú určil navrhnutý gestorský ústavnoprávny výbor, poslankyni Lucii Žitňanskej. Nech sa páči, pani poslankyňa.
Číž, Miroslav, poslanec NR SR (2012-09-20):
Veľmi krátko. Vážené kolegyne, kolegovia, ďakujem za obidva príspevky. S vecnými otázkami, ktoré prezentovali páni kolegovia, sa viac-menej dá súhlasiť. Ten problém je naozaj širší, len teda ten malý drobný moment, že vláda by mala byť aktívnejšia. No štandardný legislatívny proces trvá 6 mesiacov a pravdepodobne zodpovednosť tejto vlády za existujúci stav ťažko možno hľadať, ale faktom je, že ide o veľmi zložitý problém, ktorý má medzinárodný presah, predsa len ide o chránenie autorských práv aj subjektov, ktoré sú nie občanmi povedzme že Slovenskej republiky, takže ide o zložitý problém, je tam, samozrejme, aj väzba k európskej judikatúre v danom prípade aj európskym právnym predpisom, takže pravdepodobne, ak s tým chceme niečo urobiť a chceme zlepšiť prostredie, budeme musieť predsa len nejaký priestor vytvoriť preto aj vláde. Som presvedčený, že výrazne pomôže pripomienkové konanie k tomuto zákonu, pokiaľ ho začne vláda organizovať. Zoberme si už len to, že diskusia, ktorá vznikla práve v súvislosti s inkriminovanou udalosťou v Pohorelej, odkryla mnohé ďalšie problémy, povedzme si úprimne, vieme o tom, že súčasná forma ochrany autorských práv spôsobuje, že nám úplne mizne tzv. klubové hranie, pretože ten mechanizmus nákladov, ktorý vzniká pre organizátorov je tak veľký, že prakticky miznú, často sa to ozýva z tohto prostredia, je to veľmi vážne. Nepochybne seriózna diskusia môže byť aj o tom, že máme tu vcelku výnimočný jav – súkromné subjekty, ktoré predstavujú organizácie na ochranu, majú v podstate právomoci štátnych orgánov v danom prípade. A keď zoberiete v štandardných veciach pri vymáhaní práva, aké nástroje majú k dispozícii štátne orgány, ako je tu k dispozícii v týchto veciach, tak je tam čosi, čo minimálne indikuje potrebu trošičku sa nad tým zamyslieť a vyvážiť tie veci, aby naozaj rovnako ako poskytovatelia, rovnako ako tí, ktorí ochraňujú práva, aby mali vyvážené prostredie a aby bolo možné chrániť záujmy oboch strán možného konfliktu, ktorý v danom prípade môže nastať. Takže, vážené kolegyne, kolegovia aj obidvaja diskutujúci, chcem vám za navrhovateľov povedať, že sme pripravení o veciach diskutovať, sme pripravení žiadať ministerstvo o aktívny prístup k týmto veciam a v spolupráci potom aj so všetkými dotknutými pravdepodobne by sme mohli vytvoriť lepšiu právnu normu, ktorá by plnila alebo realizovala záujmy poskytovateľov hudobných diel, ale rovnako by ich v konečnom dôsledku prospela aj k rozširovaniu kultúry samotnej. Ďakujem za pozornosť.
Droba, Juraj, poslanec NR SR (2011-10-11):
Pán poslanec Solymos, Laci, iba opravím jednu vec, ktorú si povedal. Hovoril si o programovom vyhlásení vlády a o tom, že poslanci SaS sú pripravení ho dnešným hlasovaním porušiť. Ja ťa chcem upozorniť na to, že práve naopak. Poslanci SaS idú programové vyhlásenie vlády dodržať, bohužiaľ, ho idete porušiť vy, naši traja partneri. Zdržím sa invektív, lebo jednak si ich nezaslúžite, stále si myslím, že ste dobrí ľudia a dobrí partneri, a akurát ma trošku sklamáva, keď sa takýmto spôsobom zastávate systému, ktorý toxické dlhopisy spraví štandardnou menou v Európe, ktorá môže fakt to euro zruinovať omnoho skôr, ako keď sa zbavíme tých toxických. Ďakujem ti veľmi pekne.
Faič, Vladimír, poslanec NR SR (2021-11-04):
Ďakujem za slovo. Pán poslanec, tiež som si, budem reagovať na to, čo ste uviedli, že v encyklike Laudato si sú aj iné formulácie, tak som tiež so záujmom si prebehol, pretože je to 150 strán, 152-stranová encyklika, že o čo vlastne ide, a predpokladal som, priznám sa, že som ju doteraz nečítal, uvažoval som nad tým, že pravdepodobne pôjde o encykliku, ktorá sa výsostne dotýka ochrany životného prostredia. A zistil som, že táto encyklika sa zaoberá len čiastočne týmito otázkami, pretože jej hlavným zámerom je sociálna situácia vo svete vo vzťahu k prostrediu, v ktorom sa žije. A presne ste vy dali ten citát, ktorý hovorí, že táto encyklika je zameraná na ľudí, na ich postavenie, na tie nerovnosti, ktoré sa vytvárajú aj klimatickými zmenami, ale aj vôbec všetkým, čo sa okolo nich deje. A táto encyklika určite nebola písaná na základe toho, že by aj Svätý Otec hľadal počin v tom, ako vyzerá Slovensko. Tu sú postavené veci úplne inak, pretože tá chudoba je najmä v Južnej Amerike, v Afrike a v iných štátoch, a na tomto sú postavené veci. A hľadať tam nejakú, nejakú súvislosť so Slovenskom v tejto encyklike a len v tejto oblasti, ktorú ste vy povedali, je postavená len na tom, že argumentácia vždy charakterizuje záujem. A ten záujem podľa môjho názoru nie je čistý ani vo vzťahu k tejto encyklike. Ďakujem. (Potlesk.)
Laššáková, Jana, podpredsedníčka NR SR (2012-09-26):
Chce zaujať k rozprave stanovisko spravodajca? (Reakcia spravodajcu.) Krátko. Nech sa páči, pán poslanec.
Kuffa, Filip, poslanec NR SR (2022-05-19):
Pani ministerka Kolíková, tak vaším vystúpením vy ste dosiahli to, že ste dokázali skritizovať samu seba. Ja som si dával takú otázku, že koľko tých skrátených legislatívnych konaní tu za dva roky bolo? Už mi odpovedal poslanec Gyimesi, viac ako osemdesiat. A teraz mi dokážte, že každé jedno to skrátené legislatívne konanie, že spĺňalo všetky tie náležitosti, ktoré ste tu boli vymenovať, tých viac ako 80 za dva roky. A keď mi to dokážete, potom vám uverím, že možno to vaše vystúpenie malo opodstatnenie, ale proste neverím ani nič. Spomenuli ste tam, že minister školstva neni na to pripravený. Tak nech ide do kelu z toho ministerstva, čo tam robí jak minister potom? Však ho vymeňte za schopného človeka. Jak tam ide nazad strihať do salónu, či kde to on predtým robil. Ďalšia vec, vám nevadí podpora rodín, hej? Nevadí, ale to mi vadí, ale podpora rodín. Vadí vám! Za dva roky vaše ministerstvo čo podporilo?! Iba úchylákov a homošov vie podporovať, nič viac! Toto je vaša podpora. Každý si to môže pozrieť, keď si otvorí vašu stránku, koho vy tam podporujete. A zrazu, ale to vám nevadí. Presne toto vám najviac vadí a preto ste to prišli tuná skritizovať. Zrazu po dvoch rokoch sa zobudíte a kritizujete to skrátené legislatívne, no to je normálne sranda. Tá SaS-ka, vy ste len jedna proste banda pokrytecká!
Dvořák, Oskar, poslanec NR SR (2024-01-11):
Dobre, dobre. Budem to brať tak, že pán Kaliňák vyjadril ochotu diskutovať, takže ja budem veľmi rád, keď sa prihlási potom faktickou poznámkou aj na moje vystúpenie a ja budem môcť teda na konci reagovať. Keďže chceme... (Reakcia ministra.) On vám to dokonca nemusí umožniť, vy sa môžete ako člen vlády prihlásiť hocikedy. Ale... (Prerušenie vystúpenia predsedajúcim.)
Pellegrini, Peter, predseda NR SR (2023-12-08):
Ďakujem pekne. Prezentujme sa a hlasujme o návrhu prerokovať tento vládny návrh zákona v druhom čítaní. (Hlasovanie.) Prítomných 140 poslancov, za 77, zdržali sa 63 poslancov. Konštatujem, že Národná rada sa uzniesla, že tento návrh zákona prerokuje v druhom čítaní.
Kollár, Boris, predseda NR SR (2022-06-16):
Prosím, prezentujme sa a hlasujeme. (Hlasovanie.) Prítomných 136 poslancov, za 98, proti 14, zdržalo sa 22, nehlasovali 2. Uvedený návrh sme schválili.
P. Hrušovský, predseda NR SR: (2003-07-01):
(Prezentácia.) 116 poslancov je prítomných v rokovacej sále. Národná rada je uznášaniaschopná. Chcem vás informovať, že na dnešnom rokovacom dni... Prosím, páni poslanci, o pokoj v rokovacej sále! Na dnešnom rokovacom dni o ospravedlnenie svojej neúčasti požiadali pán podpredseda Národnej rady Viliam Veteška, poslanci Ševc a Žiak, poslankyne Brestenská a Mušková. Na 15. schôdzi overovateľmi budú poslanci Jozef Heriban a Jaroslav Jaďuš, ich náhradníkmi Tomáš Galbavý a Jozef Hrdlička. Program 15. schôdze vám bol rozdaný do lavíc, pristúpime k schvaľovaniu programu schôdze. Pripomínam, že podľa § 24 ods. 2 zákona o rokovacom poriadku môže poslanec v čase jednej minúty navrhnúť zmenu alebo doplnenie programu. Teraz sa pýtam pánov poslancov, kto chce takéto právo využiť. Pán poslanec Bódy... P. Bódy, poslanec: Prepáčte, pán predseda, kolegovi Novotnému nefungovalo zariadenie, čiže len som chcel oznámiť.
Suja, Miroslav, poslanec NR SR (2020-10-13):
Ďakujem za slovo, pán predsedajúci. Marian, ďakujem za presné zhrnutie tohto zákona a poukázanie na ďalšie jeho chyby. Ja by som sa len vrátil k tomu, čo si hovoril o tých transportoch. Vieme, ako prechádzali transporty v prvej vlne, kde boli ľudia prevážaní, podozriví, nakazení aj zdraví spoločne v prostriedkoch dopravy a nevedeli ani, kam idú. A následne boli umiestňovaní do izieb trojlôžkových aj piati. A na tom najhoršie bolo to, že umiestňovali tých, čo sú pozitívni, čo už boli preukázateľne pozitívni aj so zdravými. Takto to prebiehalo v prvej vlne. A teraz hovoríme znovu o transportoch a ideme zopakovať to isté? Keď to tam neni presne definované. Malo by tam byť definícia, že len samostatne, ak sú pozitívni viacerí, tak kľudne aj viacerí. Ale nie tak, že vy niekoho pozitívneho a podozrivého dáte s niekým iným do transportu. Tam to vôbec nie je citované. A môže dôjsť presne k tomu, čo bolo v prvej vlne a kopu zdravých ľudí sa nakazilo od chorých.
Grendel, Gábor, podpredseda NR SR (2021-11-05):
Ďakujem, pán poslanec. Želá si záverečné slovo pán spravodajca? Nech sa páči.
Kuffa, Štefan, poslanec NR SR (2013-09-24):
Ďakujem za slovo. Ja som nehovoril o roku 1919, ale o roku 1948. A sám si to, pán kolega, priznal, že 200-tisíc hektárov lesa sme nevrátili pôvodným vlastníkom. Je to malá čiastka? Čo je viac 200-tisíc lesa, 200-tisíc hektárov lesa alebo 20 hektárov lesa? No ja to poviem. Krádež je jedna aj druhá. Ale je krádež veľká a je krádež malá. Dá sa to aj takto porovnať, hej, vo veľkom objeme a malom objeme. Ono je to takto. Však nech si každý položí sám takú základnú otázku. Odkiaľ prišiel štát k vlastníctvu? A k takému veľkému vlastníctvu, ako je, ako sú lesy a v takej veľkej výmere? Viem si predstaviť, že neprebehne niekedy dedičské konanie, kde zomrie človek, ktorý nemá príbuzných. Neprebehne dedičské konanie, že čosi teda v prospech štátu, ale nie v takom veľkom objeme, v akom to je. A keby sme išli do tých katastrálnych máp, tam nájdeme tých konkrétnych vlastníkov, pôvodní, ktorí tu boli. A teraz tí ľudia, ktorí si to nepožiadali o vrátenie späť tohto majetku, ja mám právo si ho ponechať ten majetok, keď som ho ukradol? Ja mám vrátiť, to mám povinnosť, a keď som aj štát. Aj štát má túto povinnosť. Štát nie je oprávnený, ten, ktorý môže kradnúť. Však pán minister financií, pán minister Kažimír to tu spomínal, hej, že ten, kto neodvádza DPH, je zlodej. No a tak aj štát potom nech sa nespráva ako zlodej. Štát nemôže byť zlodejom. A teraz však vieme veľmi dobre o takomto probléme. Nikdy sme sa, aspoň teda neviem, že by sme sa nad tým zamysleli, ale sme povinní vrátiť a štát je povinný vrátiť majetok, ktorý nadobudol alebo si ho privlastnil neoprávnene. A to je neoprávnené privlastnenie, pretože ja keď vyhlásim tvoj majetok za svoj majetok, oprávňuje ma to na vlastníctvo? Neoprávňuje.
P. Paška, predseda NR SR: (2006-12-06):
(Hlasovanie.) 141 prítomných, 80 za, 58 proti, 2 sa zdržali, 1 nehlasoval. Konštatujem, že sme schválili návrh novely zákona č. 312/2001 Z. z. o štátnej službe. Vážené pani poslankyne, vážení páni poslanci, týmto sme odhlasovali všetky prerokované body programu, ktoré tomu predchádzali. A budeme pokračovať v rokovaní 6. schôdze druhým a tretím čítaním o vládnom návrhu zákona o štátnom rozpočte na rok 2007 . Vládny návrh zákona ste dostali ako... (Hlasy z pléna.) Ešte pani poslankyňa Gibalová, procedurálny návrh máte? (Odpoveď z pléna.) Ďakujem. Vládny návrh zákona štátneho rozpočtu je tlač 73 a je súčasťou návrhu rozpočtu verejnej správy na roky 2007 až 2009 . Spoločnú správu výborov schválenú gestorským výborom máte ako tlač 73a. Z poverenia vlády Slovenskej republiky vládny návrh zákona odôvodní pán minister financií Slovenskej republiky pán Ján Počiatek. Poprosím vás, pán minister, aby ste sa ujali slova. (Hlasy z pléna.) Prepáčte. Pán poslanec Janiš, nech sa páči, procedurálny návrh.
Laurenčík, Milan, podpredseda NR SR (2021-02-03):
Ďakujem. Na vaše vystúpenie evidujem sedem faktických poznámok. Končím možnosť prihlásiť sa. Prvý bude pán poslanec Eduard Kočiš. Pani poslankyňa Kavecká, neskoro ste sa prihlásili. (Reakcia z pléna.)
Ľ. Jahnátek, minister hospodárstva SR: (2007-06-19):
Vláda Slovenskej republiky návrh zákona prerokovala dňa 25. apríla 2007 a prijala k nemu uznesenie č. 378. Návrh zákona v súlade s viacerými smernicami a nariadeniami Európskeho parlamentu a Rady upravuje minimálne požiadavky na organizáciu pracovného času zamestnancov v doprave, týždenný pracovný čas, čas pracovnej pohotovosti, týždenný odpočinok, prestávky v práci a dovolenku za kalendárny rok, nočnú prácu, prácu na zmeny a rozvrhnutia práce, ďalej upravuje vykonávanie cestných kontrol a kontrol v priestoroch technickej základne prevádzkovateľov cestnej dopravy, pôsobnosť orgánov verejnej správy a sankcie za porušenie ustanovených povinností. Návrh zákona bude mať dopad na štátny rozpočet v roku 2007 a následne v rokoch 2008 až 2009 z dôvodov požiadaviek Európskej únie výrazne zvýšiť počet cestných kontrol. Návrh zákona sa dotýka rozpočtu vyšších územných celkov iba nepriamo. Návrh zákona nebude mať priame dopady na obyvateľstvo. Zákon sa týka iba fyzických osôb podnikateľov a podnikovej sféry v doprave. Zákon nebude mať priame dopady na životné prostredie. Dovoľujem si vás požiadať o podporu pri prerokovávaní predloženého vládneho návrhu zákona a o jeho schválenie v prvom čítaní. Ďakujem za pozornosť.
Číž, Miroslav, poslanec NR SR (2014-02-11):
Ďakujem pekne. No, kolega bol razantný, ja predsa len chcem oceniť, vážený pán kolega, že ste treťosektorový seminár nahradil opäť diskusiou o tej téme, ktorej sa tu venujeme, pravdepodobne ešte budeme venovať relatívne dlhý čas, a to je Správa o činnosti zahraničnej politiky Slovenskej republiky. Nepochybne je to kultivovaný opozičný prejav, to znamená, že pravdepodobne nebudete hľadať pozitíva na predloženom materiáli, ale skôr pôjdete teda do naznačenia akosi problémov. Ale naozaj ani ja nehodnotím ako šťastné, že hovoríte o Ukrajine, že či prejdeme Ukrajinu mrdnutím pliec, ale rovnako ste nenaznačili, v čom by mala naša diplomacia chybovať alebo aj širšie politika vlády v tomto smere. No, ale chcel by som hlavne jednu vec pripomenúť vo väzbe na vaše vystúpenie, aj na viaceré ďalšie opozičné vyhlásenia. Viete, niekedy má význam pozrieť aj na nositeľov politiky. Minister našej vlády, pokiaľ viete, tá miera ocenenia jeho práce bola až taká, že sa o ňom diskutovalo dokonca v súvislosti s generálnym tajomníkom OSN. S ďalším funkcionárom vlády sa diskutovalo dokonca v súvislosti s postom šéfov komisárov v Európskej únii. Čiže pravdepodobne potom takéto zjednodušovanie, kde rozhodne tá parlamentná debata neumožňuje ísť do dôsledkov, pravdepodobne pozitíva neprináša. Ja si osobne myslím, a dovoľte mi to povedať, že je to veľmi dobrá stratégia fungovania našej zahraničnej politiky, vyvážená, robí z nás dobrého partnera, ale zároveň vie vytvoriť priestor aj pre ochranu našich národných záujmov. Ďakujem vám pekne za pozornosť.
Bublavý, Dušan, poslanec NR SR (2017-02-02):
Odhlasovali sme body zo spoločnej správy. Môžeme pristúpiť k hlasovaniu o pozmeňujúcich a doplňujúcich návrhoch vyplývajúcich z rozpravy. Vzhľadom na to, že sme schválili body 6 a 7 zo spoločnej správy, o prvom bode z prvého pozmeňujúceho návrhu pána poslanca Klusa nemôžeme hlasovať.
Zmajkovičová, Renáta, podpredsedníčka NR SR (2013-03-26):
S faktickými poznámkami sa hlásia štyria poslanci. Uzatváram možnosť prihlásiť sa s faktickou poznámkou. Pán poslanec Osuský.
Glváč, Martin, podpredseda NR SR (2017-05-09):
S reakciou, pán minister. Môžme poprosiť? Zapnúť pána ministra.
D. Čaplovič, podpredseda vlády SR: (2007-06-21):
Neprítomného podpredsedu vlády a ministra vnútra Roberta Kaliňáka, ktorý je na pracovnej ceste na východnom Slovensku v súvislosti so Schengenom – hodnotením, bude zastupovať podpredseda vlády  a minister spravodlivosti Štefan Harabin. Ministra obrany Františka Kašického, ktorý je na zahraničnej pracovnej ceste s prezidentom Slovenskej republiky v Moldavskej republike, bude zastupovať podpredseda vlády a minister spravodlivosti Štefan Harabin. Ministra zahraničných vecí Jána Kubiša, ktorý je na zahraničnej pracovnej ceste v Bruseli, bude zastupovať minister hospodárstva Ľubomír Jahnátek a ministra životného prostredia zo zdravotných dôvodov Jána Izáka bude zastupovať minister pôdohospodárstva Miroslav Jureňa.
Bagačka, Michal, poslanec NR SR (2015-07-03):
Ďalej, pán predseda, dajte, prosím, hlasovať o pozmeňujúcom návrhu pani poslankyne Žitňanskej.
M. Číž, podpredseda NR SR: (2007-12-11):
Dobre, takže, vážené panie poslankyne, vážení páni poslanci, budeme pokračovať v prerušenom rokovaní o prerokovaných bodoch programu. Ešte predtým s procedurálnym návrhom sa hlási pán poslanec Rafaj.
Bugár, Béla, podpredseda NR SR (2016-12-06):
Nech sa páči, prezentujme sa a hlasujme. (Hlasovanie.) Prítomných 142, za 141, 1 sa zdržal hlasovania. Konštatujem, že návrh sme schválili. Takže prosím znovu pána poslanca Bublavého, aby uviedol hlasovanie o návrhu skupiny poslancov na vydanie zákona, ktorým sa mení a dopĺňa zákon 180/2014 Z. z. o podmienkach výkonu volebného práva, tlač 305. Nech sa páči. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov , tlač 305.)
Číž, Miroslav, podpredseda NR SR (2015-10-21):
Faktickú poznámku, pán poslanec Mičovský, pokiaľ nikto iný, uzatváram možnosť prihlásiť sa s faktickou poznámkou. A slovo má pán poslanec Mičovský.
Jurinová, Erika, podpredsedníčka NR SR (2013-06-04):
Prosím pánov poslancov o kľud v rokovacej sále, nech môže dokončiť pani poslankyňa.
Grendel, Gábor, poslanec NR SR (2016-11-23):
Ďakujem za slovo, ja v žiadnom prípade nechcem zasiahnuť do vašej odvodovej vojny, skôr ma zaujal ten osobný tón pána ministra a to, ako zhodnotil osobnostné a charakterové predpoklady pána poslanca Simona, pričom to dával do kontextu jeho geografickej polohy v tejto miestnosti, a síce že teda sedí pod balkónom. V tejto súvislosti by som rád teda povedal, že rovnako pod balkónom sedia aj páni poslanci Valocký, Choma či pán docent Kresák, čiže dokonca aj pán minister tam kedysi sedával, takže klobúk dole za túto kritiku do vlastných radov.
L. Miklós, minister životného prostredia SR: (2003-10-22):
Jeden cieľ je upraviť poplatky za uloženie odpadov v tom zmysle, aby zákon vplýval na znižovanie ukladaných odpadov na skládky a aby sa zvyšoval stupeň recyklácie separovaného zberu a recyklácie. Preto zákon upravuje zvyšovanie poplatkov postupom rokov, a to diferencovaným spôsobom, najmä tak, že sa bude zväčšovať poplatok predovšetkým na netriedený odpad aj v rámci komunálnych odpadov. A keď je odpad triedený, tak to zvyšovanie bude miernejšie. Druhý veľmi dôležitý moment v tomto zákone je, že za uloženie objem poplatkov sa bude deliť na obce a na vyššie územné celky, a to z toho dôvodu, lebo vyššie územné celky v budúcnosti by mali byť príjemcom dotácií z Európskej únie, resp. konečným príjemcom  z Európskej únie na odpadové hospodárstvo. A tieto vyššie územné celky vlastne doteraz nemali zdroje na spolufinancovanie takýchto programov. A celkom iste vieme, že programy odpadového hospodárstva sa nebudú týkať jednej obce, ale väčších regiónov, mikroregiónov, väčších regiónov, možno že aj celých veľkých územných celkov. Takže sú to tieto dva momenty. Podstata celého zákona je v tabuľkách popísaná, takže je veľmi dobre čitateľný tento zákon. Ďakujem pekne.
Sulík, Richard, predseda NR SR (2011-07-13):
Pani poslankyňa Rosová bude reagovať na faktické poznámky. Nech sa páči.
V. Veteška, podpredseda NR SR: (2007-05-17):
Pán minister, želáte si vystúpiť? Nech sa páči. (Krik v pléne.) Pán poslanec Minárik, poprosím vás, nekričte na váženú pani kolegyňu. Je to nevhodné. Ďakujem. Pokračujte, pán minister, nech sa páči.
Pellegrini, Peter, predseda NR SR (2023-12-14):
Pán poslanec Matovič. Nie je v sále. Pán poslanec Šmilňák.
M. Hort, podpredseda NR SR: (2009-02-06):
A teraz dávam slovo spravodajkyni, ktorú určil navrhnutý gestorský výbor, to znamená ústavnoprávny výbor, pani poslankyňu Janku Laššákovú. Nech sa páči.
P. Farkas, poslanec: (2004-10-26):
Národná rada Slovenskej republiky svojím uznesením č. 1148 zo 7. septembra 2004 pridelila vládny návrh zákona o orgánoch štátnej správy v colníctve a o zmene a doplnení niektorých zákonov týmto výborom Národnej rady: výboru pre financie, rozpočet a menu, ústavnoprávnemu výboru a výboru pre obranu a bezpečnosť. Uvedené výbory prerokovali predmetný návrh zákona. Gestorský výbor nedostal do začatia rokovania o vládnom návrhu zákona o orgánoch štátnej správy v colníctve a zmene a doplnení niektorých zákonov stanoviská poslancov v súlade s § 75 ods. 2 nášho rokovacieho poriadku. V bode č. III sú uvedené stanoviská jednotlivých výborov. Odporúčanie pre Národnú radu Slovenskej republiky   návrh schváliť s pozmeňujúcimi a doplňujúcimi návrhmi prijal výbor pre financie, rozpočet a menu uznesením č. 480. Ústavnoprávny výbor neprijal platné uznesenie, nakoľko návrh uznesenia nezískal potrebnú väčšinu pri hlasovaní a výbor pre obranu a bezpečnosť neprijal platné uznesenie tiež, lebo nehlasoval potrebný počet poslancov za návrh uznesenia. Táto spoločná správa obsahuje spoločne 17 pozmeňujúcich a doplňujúcich návrhov, ktoré boli prijaté vo výboroch, ktoré prerokovali predmetný návrh zákona v rámci druhého čítania. Budem ich odporúča schváliť tak a hlasovať o nich tak, ako to odporučil gestorský výbor. Ešte vás informujem o tom, že gestorský výbor schválil uznesenie, v zmysle ktoré teraz vystupujem, a odporúčal schváliť Národnej rade tento vládny návrh zákona s pozmeňujúcimi a doplňujúcimi návrhmi, tak ako sú uvedené v bode IV. Ďakujem pekne. Prosím, otvorte rozpravu, pán predsedajúci.
Zelník, Štefan, poslanec NR SR (2019-03-28):
Ďakujem pekne za slovo. Vážené pani kolegyňa, zbytočne sa hneváte, tu už bolo viacejkrát povedané a deklarované, že nikto nespochybňuje to, že treba chrániť ženy a že vzniká násilie. Ale Istanbulský dohovor nerieši len toto, s ktorým všetci súhlasíme. V čl. 12 a čl. 14 sa hovorí niečom, kde sa zaväzujeme, že sa zavádza povinná výchova o gender ideológii, o, o veciach, ktoré narúšajú morálku, a hovoria o tom napríklad, že, a z toho potom aj vychádza ten otec 1, otec 2, dokonca v Holandsku už je aj rodič 3, teda nie otec, ale rodič 1, rodič 2, rodič 3. Dneska v Anglicku dokonca hovoria o tom, že sa zavádza sexuálna výchova v základnej škole. Toto sú riziká, o ktorej, o ktoré hovorí Istanbulský dohovor. A pod rúškom ochrany žien, veď predsa u nás právny poriadok všetky tieto veci rieši. Čo nerieši náš poriadok a k čomu sa my teda hrdo alebo vy sa k tomu hrdo hlásite, je napríklad aj to, že v tomto Istanbulskom dohovore sa zakazuje mrzačenie pohlavných orgánov žien. No ale to hádam sa ideme hlásiť k tomu, čo sa robí v Somálsku? Veď náš právny poriadok veľmi dobre, keby sa teda dodržiaval, samozrejme, lebo stávajú sa aj prípady, kedy tento zákon je porušovaný, ale toto predsa rieši. My sa nemáme k čomu hlásiť. My sme ďaleko, ďaleko, ďaleko za Istanbulským dohovorom. Ale to, čo tam je vsunuté, to je ten práve čl. 12 a 14. A keď nechcete pochopiť, povedzte, že vám ide o tú gender ideológiu, aby sa realizovala aj u nás v školách, aby sa vyučovala sexuálna výchova už v materských školách. O toto vám ide? Je to zvrátenosť, prosím vás pekne, ak niekto spochybňuje, že je muža, muž a žena.
Danko, Andrej, predseda NR SR (2018-11-27):
Poslanec Dostál s reakciou.
Pčolinský, Peter, podpredseda NR SR (2023-02-28):
Ďakujem pekne a končím dnešný deň. (Rokovanie 87. schôdze NR SR sa skončilo o 10.05 hodine.)
R. Fico, poslanec: (2005-03-17):
Preto som pripravil novelizáciu Trestného poriadku, ktorá má vyriešiť problém s vecami, ktoré už prišli či už na Úrad špeciálnej prokuratúry, alebo na samotný Špeciálny súd, aby sme tieto inštitúcie odbremenili a dali možnosť venovať sa predovšetkým tým prípadom, kde trestné stíhanie bolo začaté až po 1. septembri 2004. Rovnako v tomto návrhu prichádzam s dočasným pridelením sudcu na Špeciálny súd a s ďalšími drobnými ustanoveniami, ktoré zlepšujú existujúci právny stav. Ide o jednoduchú novelizáciu Trestného poriadku, preto prosím pánov poslancov a panie poslankyne v záujme sfunkčniť tieto významné inštitúcie boja proti najzávažnejším trestným činom, aby návrh zákona podporili. Ďakujem pekne.
Sulík, Richard, predseda NR SR (2011-09-14):
Ďakujem pekne. S faktickou poznámkou sa neprihlásil žiaden poslanec. Slovo má pán poslanec Přidal.
B. Bugár, podpredseda NR SR: (2002-06-27):
Teraz pristúpime k odpovediam podpredsedníčky vlády na vyžrebované otázky poslancov položené predsedovi vlády. Prvá otázka určená predsedovi vlády bola položená pani poslankyňou Tóthovou: „Považujete odvolaním ministra Macejka kauzu „tender“ za ukončenú?“ Nech sa páči, pani podpredsedníčka vlády, môžete odpovedať. M. Kadlečíková, podpredsedníčka vlády SR: Ďakujem pekne. Vážená pani poslankyňa, kauza tendra na dodávku 35 ľahkých osobných vlakov pre železničnú spoločnosť má dve roviny - politickú a trestnoprávnu. V obidvoch rovinách som ako predseda vlády Slovenskej republiky, i ako predseda SDKÚ, konal v rozsahu možností a kompetencií, ktoré mám, a to v najkratších možných lehotách. Podaním návrhu na odvolanie Jozefa Macejka z funkcie ministra dopravy, pôšt a telekomunikácií, jeho vylúčením z kandidátnej listiny SDKÚ a prijatím rozhodnutia o vylúčení Petra Kresánka z SDKÚ považujem túto kauzu za politicky ukončenú. V rozsahu svojich možností som však konal i v rovine trestnoprávnej, kde som na Generálnu prokuratúru podal trestné oznámenie a dobrovoľne som požiadal, aby toto moje podanie bolo spojené hneď s vypočutím. Nie na základe slov, ale na základe faktov si môžete urobiť obraz, že mi mimoriadne záleží na tom, aby Slovensko bolo stále viac plne štandardnou krajinou, aby sme sa všetci správali aj podľa zákonov, ale aj podľa etických noriem. Mám eminentný záujem, aby sa celý prípad čo najskôr uzavrel zo všetkých stránok, vrátane toho, čo bolo témou môjho oznámenia na Generálnu prokuratúru. Pán podpredseda, skončila som.
Jurinová, Erika, podpredsedníčka NR SR (2014-03-28):
Otváram všeobecnú rozpravu. Nedostala som žiadnu písomnú prihlášku. Chce sa niekto prihlásiť do rozpravy ústne? Nie je tomu tak. Vyhlasujem teda všeobecnú rozpravu za skončenú. Pán navrhovateľ, chcete sa vyjadriť? Pán spravodajca? Nie. Prerušujem rokovanie o tom bode programu. Pristúpime k prvému čítaniu o návrhu poslancov Národnej rady Slovenskej republiky Ivana Štefanca, Moniky Gibalovej a Józsefa Nagya na vydanie zákona, ktorým sa mení zákon č. 461/2003 Z. z. o sociálnom poistení v znení neskorších predpisov . Návrh zákona je uverejnený ako tlač 905. Návrh na jeho pridelenie na prerokovanie výborom je v rozhodnutí č. 914. Dávam slovo pánovi poslancovi Ivanovi Štefancovi, aby uviedol svoj návrh.
Spišiak, Jaroslav, poslanec NR SR (2024-01-24):
Ďakujem za slovo. Pán Matovič, hovorili ste pekne, vážim si to, hneď ste začali slovom pokoj. Táto koalícia sľubovala aj teraz hovorí, aj v programovom vyhlásení vlády majú napísané hlavné slovo, že pokoj, chcú zabezpečiť pokoj. Áno, oni tým smerom presne idú, všetko robia kvôli tomu, aby ten pokoj bol. A ja vám teraz skúsim načrtnúť môj odborný pohľad toho, ako ten pokoj zabezpečia, teda naozaj. Čiže ak sa schvália tieto novely, tak spolupracujúci obvinení zistia, že tento právny stav je pre nich výhodnejší ako ten, ktorý teraz, v ktorom sú tí spolupracujúci obvinení. Čiže... čiže zmenia svoje výpovede, nechajú sa odstíhať za tie trestné činy, za ktoré pôvodne boli, lebo zistia, že majú menší trest ako, ktorý im bol znížený počas tých výhod, za to ich svedčenie. A teraz čo nastane? Všetci tí inkriminovaní budú vyhodnotení ako nevinní, nevinní. Odsúdení budú spolupracujúci obvinení na malé tresty za to, že vôbec si dovolili byť teda tí kajúcnici, do budúcna už nikto nebude kajúcnik, lebo pod vplyvom tých ozaj nízkych trestov nikto sa neodhodlá na to, aby svedčil proti tým najväčším organizátorom, no a stíhaní budú jedine tí policajti a možno i prokurátori, ktorí tento pokoj svojou prácou narúšali, a bude pokoj. A aby pokoj bol úplne dokonaný, tak ešte aj policajti budú vyčlenení zo zákona na ochranu oznamovateľov, aby oni ani len náhodou si netrúfli poznamenať, že niečo tu neni v poriadku. (Potlesk.)
Pročko, Jozef, poslanec NR SR (2023-12-06):
Ďakujem. Milý pán kolega, absolútne správne ste povedali, že skrátené legislatívne konania teraz sú naozaj taký valec. V predchádzajúcom volebnom období tu sediaci minister spravodlivosti Susko naozaj ku každému jednému vystúpil a každé jedno skritizoval pod čiernu zem. On je pre mňa taký Dr. Jekyll a Mr. Hyde. Keď sa jednalo o legislatívne konania počas covidu, tak vystupoval ku každému jednému. Teraz? Teraz ani k jednému skrátenému legislatívnemu konaniu a toto legislatívne konanie neohrozuje nejaké ľudské životy, nejakú hospodársku, hospodárstvo Slovenskej republiky neohrozuje, je to dôležité, ale dá sa to naozaj, dá sa to presne urobiť tak, ako ste povedali vy, že nech, nech je to v normálnom legislatívnom konaní, aby boli, mohli byť pripomienky, nech je prvé, druhé, tretie čítanie, nech, nech to ide normálne. Nie. Oni robia presne, presne to, čo vyčítali, keď tu bol covid, keď tu bola ťažká situácia. A pán Susko, Dr. Jekyll a Mr. Hyde, ktorý sa tváril na najspravodlivejšieho človeka, ktorý rozprával tuná, ja reagujem, ja reagujem na to, čo bolo v predchádzajúcom, ja reagujem na pána, na pána predrečníka, takže vtedy pán Susko absolútne, absolútne skritizoval každé jedno. Teraz, teraz ani jedno. Je to farizejské, je to podlé, nie je to spravodlivé. Pán Susko, skúste reagovať na tieto skrátené legislatívne konania.
Nicholsonová, Lucia, podpredsedníčka NR SR (2016-04-27):
Ďakujeme. Pani poslankyňa Blahová Natália, nech sa páči.
Bugár, Béla, podpredseda NR SR (2017-06-16):
Pán poslanec Mizík.
P. Hrušovský, podpredseda NR SR: (2002-06-19):
A. M. Húska, poslanec: Vážený pán predsedajúci, vážený pán minister, vážené kolegyne a kolegovia. Oslovili ma predstavitelia Zväzu vinohradníkov Slovenska, ktorí napísali otvorený list poslancom Národnej rady, a myslím si, že je dosť dôležité, aby sme tejto výzve venovali pozornosť. Je základnou povinnosťou ochraňovať budúce podmienky v Európskej únii hlavne pre domácu produkciu. Samotný problém obhajovania záujmov vlastných producentov je problém, ktorý stále otriasa celou Európskou úniou. V tomto zápase treba naozaj zohrať povinnosť, ktorú máme voči vlastnej produkcii. Dovoz zahraničných muštov je totiž ohrozením domácej produkcie, i keď by bolo možné v podstate zlúčiť toto riešenie pre prípad, keď by sa rozhodlo na základe veľmi nepriaznivých prírodných podmienok v tom ktorom roku, pretože tieto výkyvy sú celkom pochopiteľné. Samozrejme, že to nebude jednoduchá záležitosť, pretože v budúcnosti treba požadovať určitú reguláciu. Každopádne si myslím, že zdravé jadro toho riešenia je v tom, že sme povinní ochraňovať produkčnú schopnosť slovenského vinohradníctva. Ak sa len pozriete na vývoj rýchleho ubúdania vinohradov a zároveň porovnáme stratégiu, dajme tomu, Českej republiky, ktorá sa nielen bráni tomu, aby ubúdali vinohrady, ale snaží sa pri rokovaniach s predstaviteľmi Bruselu vyjednať vyššie kvóty pre svoje vinohradníctvo. Z takýchto dôvodov teda odporúčam, aby nebol vypustený zákaz dovozu hroznových muštov a aby bol prípadne upravený takým spôsobom, aby zohľadňoval možné výkyvy podľa toho ktorého roku, podľa jeho úrodnosti. Z takýchto dôvodov si naozaj myslím, že treba prihliadať na stanovisko Zväzu vinohradníkov Slovenska a treba presadzovať ich názory ako názory, ktoré sú nielen obhájiteľné, ale ktoré povinne musíme obhajovať. Ďakujem.
Kollár, Boris, predseda NR SR (2022-11-30):
Prosím, prezentujme sa a hlasujeme. (Hlasovanie.) Prítomných 139 poslancov, za 127, proti 6, zdržalo 5, nehlasoval 1. Konštatujem, že sme schválili návrh novely zákona č. 544/2002 Z. z. o Horskej záchrannej službe . Nasleduje hlasovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti. Je to tlač 1329. Dávam slovo členovi výboru pre zdravotníctvo poslancovi Marekovi Krajčímu, aby hlasovanie uviedol. (Hlasovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa mení zákon č. 341/2022 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov , tlač 1329.)
Zmajkovičová, Renáta, podpredsedníčka NR SR (2012-10-24):
Pán poslanec, reagujete nie na poslanca. Zoberiem vám slovo, pán poslanec. Takže reagujte na niekoho v rozprave!
Grendel, Gábor, podpredseda NR SR (2022-05-20):
Otváram rozpravu, do ktorej som dostal dve písomné prihlášky od pánov poslancov Mazureka a Kazdu. Ani jedného z nich nevidím v sále, takže strácajú možnosť vystúpiť písomne v rozprave a dávam ešte možnosť prihlásiť sa ústne. Pán poslanec Marián Viskupič ako jediný. Končím možnosť prihlásiť sa do rozpravy ústne.
Laššáková, Jana, podpredsedníčka NR SR (2015-02-11):
Ďakujem pekne, pani spravodajkyňa. Zaujmite miesto určené pre spravodajcov. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa hlási niekto do rozpravy ústne. Nie je tomu tak. Vyhlasujem rozpravu za skončenú. Pán navrhovateľ? Nie. Pani spravodajkyňa? Nie. Prerušujem rokovanie o tomto bode programu. Pristúpime k prvému čítaniu o návrhu poslancov Národnej rady Slovenskej republiky Lucie Nicholsonovej a Martina Poliačika na vydanie zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a o zmene a doplnení niektorých zákonov . Návrh zákona je pod tlačou 1384, návrh na jeho pridelenie na prerokovanie výborom je v rozhodnutí č. 1394. Dávam slovo poslankyni Lucii Nicholsonovej, aby návrh zákona uviedla. Nech sa páči, pani poslankyňa.
Pročko, Jozef, poslanec NR SR (2024-01-16):
Akurát ho nesú tam, pretože viete, naozaj ako my sme ľudia, ktorí... (Prerušenie vystúpenia predsedajúcim.)
Blanár, Juraj, podpredseda NR SR (2021-06-29):
Ďakujem, pán spravodajca. Otváram rozpravu, písomne som obdržal prihlášku do rozpravy za poslanecké kluby, pán poslanec Martin Beluský za Ľudovú stranu Naše Slovensko a za poslanecký klub Marián Viskupič za stranu Sloboda a Solidarita. Takže dávam slovo ako prvému pánu poslancovi Martinovi Beluskému. Nech sa páči. Potom sa pripraví pán poslanec Viskupič.
Laurenčík, Milan, podpredseda NR SR (2020-09-22):
S reakciou, pán poslanec Mazurek.
Pčolinský, Peter, doterajší podpredseda NR SR (2023-10-25):
Pán poslanec Filip Kuffa.
P. Paška, predseda NR SR: (2006-10-18):
Vážené pani poslankyne, vážení páni poslanci, pristúpime k hlasovaniam. Pani poslankyňa Laššáková, návrh, nech sa páči.
Figeľ Ján, podpredseda NR SR (2015-02-04):
Prosím o kľud v sále.
Sulík, Richard, predseda NR SR (2010-12-02):
Chcete, aby sme teraz hlasovali o vašom procedurálnom návrhu? (Reakcia pléna.) Nehlasovať. Tak potom pokračujeme ďalej, keď nedávate žiaden návrh. Nikto iný sa neprihlásil. Vyhlasujem rozpravu za skončenú. Prerušujem rokovanie o tomto bode programu. Teraz prosím povereného člena ústavnoprávneho výboru poslanca Martina Poliačika, aby uviedol návrh na voľbu kandidátov na sudcov Disciplinárneho súdu , tlač 185. Pán poslanec, máte slovo.
Matovič, Igor, poslanec NR SR (2018-06-20):
Kolega Pčolinský, kolega Klus, hovoríte, že príklad Švajčiarska nie je moc vhodný, lebo tam je už nejaká dlhšia tradícia. Kolega Pčolinský doslova povedal, že tam je taká iná mentalita. No a čo my sme, akože my tu na vozoch chodíme? Alebo neviem, sme v 21. storočí? Používame internet, používame laptopy, mobily, s autami chodíme, chodíme do školy, myslím, že sa normálne celkom aj stravujeme. Myslím, že mohli by sme trošičku viacej veriť našim ľuďom. A použiť príklad spoločnosti, ktorú tie referendá nezhumplovali, ale jej pomáhajú rozvíjať sa, si myslím, že práveže bolo vhodné. Som používal príklad štátu, v ktorom tie referendá ten štát dlhodobo spravujú, a chcel som ukázať, že tá dlhodobá správa toho štátu prostredníctvom referend tomu štátu z dlhodobého hľadiska vôbec neublížila, ale mu pomohla. Čiže použiť pozitívny príklad na to, aby ste, aby som motivoval ostatných, alebo aj vy v živote použijete pozitívny príklad na to, aby ste motivovali vaše dieťa, aby chodilo do školy, ale ukážete mu nejakého úspešného vedca, úspešného podnikateľa. Čiže ukážete mu niečo, naozaj čo už, čo je, čo je rozvinuté, neukazujete mu nejaký príklad jeho spolužiaka, ktorý včera začal chodiť do školy a včera sa začal dobre učiť. Ukážete mu naozaj to absolútno, ktoré chcete, aby postupne sa možno k tomu aj on dopracoval. Takisto som použil aj ja tento príklad toho Švajčiarska. Pán poslanec Kresák, mrzí ma, že keď poviete o predkladateľoch, to znamená, skoro všetkých ľuďoch na našom klube, že sme neseriózni a že to je taký lacný populizmus. Ja si myslím, že neseriózne je ako koaličný poslanec a budúci kandidát na sudcu Ústavného súdu uzatvárať zmluvu s ministerstvom financií na 300 eur mesačne, na 90-tisíc eur do... (Prerušenie vystúpenia časomerom.)
Heger, Eduard, poslanec NR SR (2016-04-22):
Ďakujem, pán predsedajúci. Pán poslanec Viskupič, ja som veľmi vďačný za tento príhovor. A myslím, že si hovoril mnohým občanom z duše. I počet faktických poznámok ukazuje, že si trafil klinec po hlavičke. Ja by som to nazval takou parádnou bodkou za rozpravou práve písomne prihlásených. Moji rodičia celý život pracovali v kultúre a naozaj súhlasím, veľmi som sa tešil tomu, čo si hovoril, že bolo to naozaj z duše, že je tu veľký potenciál práve v tomto rezorte, pretože tento rezort môže ovplyvňovať atmosféru v našej krajine a je veľmi dôležité, ako je riadený. Tak ja by som len povedal možno také povzbudenie na záver, že týmto prejavom si naozaj ukázal, že ti to veľmi leží na srdci. A ja ti veľmi v tom fandím a rozvíjaj tento mandát a pracuj na tom, lebo práve takých ľudí jak si ty v tejto Národnej rade potrebujeme. Ďakujem.
Laššáková, Jana, podpredsedníčka NR SR (2013-10-16):
Teraz sa pýtam, či sa chce niekto do rozpravy prihlásiť ústne. Páni poslanci Fecko, Kuffa a Mičovský a Hlina. Končím možnosť prihlásiť sa do rozpravy ústne. Nech sa páči, pán poslanec Fecko.
Simon, Zsolt, poslanec NR SR (2017-03-29):
Ďakujem pekne. Vážený pán predseda Národnej rady Andrej Danko, mohli ste byť prvým medzi rovnými, ale vy ukazujete, ako táto Národná rada patrí, ako keby patrila vám. Za prvé, musím povedať, že mali ste zabezpečiť, aby informácia, ktorú predniesol alebo odôvodnil minister vnútra, mala byť prístupná aj v písomnej podobe na internete. Zatiaľ ju nemáme. Odzneli nejaké čísla, ja si to nemôžem verifikovať, lebo len odzneli. A tie čísla by mali tu byť. Keď ste chceli z vládnej koalície pozrieť na využívanie vládnej letky, teda prepravy ústavných činiteľov, tak ja by som vás chcel poprosiť, rovnako zadajte úlohu pre ministra vnútra, aby doplnil využívanie aj osobných motorových vozidiel ústavnými činiteľmi, koľko kilometrov kto najazdil, koľko na súkromné účely, pretože to je tá istá kategória. Vy chcete nájsť nepriateľa. Mali ste moslimov, potom ste otvorili Cigánov, Rómov pardon, potom. Maďarov nemôžte, lebo Béla Bugár sedí vedľa vás, tak hľadáte ďalšieho nepriateľa, prezidenta. Pán predseda, vládna koalícia, ja by som vás chcel poprosiť, keď, tak rovným metrom. A k tomu, oslovovať kolegyňu Nicholsonovú, že prečíta akúkoľvek obhajobu na pána prezidenta, je nemiestne. Nemiestne preto, lebo ste dnes odmietli procedurálny návrh, ktorým sme chceli tento návrh posunúť do obdobia, keď tu pán prezident bude. Takže je to na vás, je to kvôli vám, pretože ste zámerne dali rokovanie na dnes.
Laššáková, Jana, podpredsedníčka NR SR (2014-11-08):
Prosím vás, nediskutujte, pán podpredseda vlády.
Rafaj, Rafael, poslanec NR SR (2011-05-27):
Ďakujem. Pán poslanec Somogyi, v podstate vaším postrehom ste podrobili analýze základný zákon Maďarska, čo je z jednej strany dobré, pretože mali by sme v tej rokovacej sále viac hovoriť o jednotlivých článkoch. Ale v čom sa rozchádzame, SNS, asi budete prekvapený, ale rešpektuje zvrchovanosť a suverenitu štátov. Samozrejme, potiaľ, pokiaľ sú ňou vymedzené hranice. Ale keďže maďarská ústava má exteritoriálny dosah, tak si všímame a žiadame reparovať tie články, ktoré tento exteritoriálny dosah majú. Vy ste sa skôr vyjadrovali k ekonomickým alebo hospodárskym otázkam, čo je ako plne v súlade s právom každého národa a štátu usporiadať si aj sociálny, aj hospodársky život. A my držíme palce Maďarsku, aby sa z hospodárskej krízy dostalo a aby, naopak, ako ste spomenuli, neeskalovalo povedzme východisko v nacionalizme expanziou, ktorú zadáva aj táto ústava. A oceňujem, že ste aj povedali, že sú problémy s nejasnosťou pojmov, ale kto tieto nejasnosti tvorí? V prípade, nám je jasné jedno, vieme veľmi dobre čítať, že je tam zakotvené kolektívne právo menšín a právo alebo podpora na kolektívnu samosprávu, čo je vlastne autonómia. A to je pre SNS, pre Slovensko a pre každý demokratický štát neprijateľné, pretože to nie je v súlade... (Prerušenie vystúpenia časomerom.)
V. Veteška, podpredseda NR SR: (2007-12-12):
Teraz pristúpime k prerokovaniu petície občanov Slovenskej republiky za rešpektovanie názoru verejnosti na smerovanie dôchodkového zabezpečenia . Petíciu ste dostali ako tlač  č. 477 a správa o výsledku prerokovania petície vo výbore vám bola rozdaná ako tlač č. 477a. Budem hovoriť pomalšie, aby pán spravodajca Madej sa mohol  chytiť slova. Dávam slovo poverenému členovi z výboru pre sociálne veci a bývanie poslancovi Róbertovi Madejovi a prosím ho, aby podal správu o prerokovaní petície vo výbore a návrh na uznesenie Národnej rady.
Remišová, Veronika, poslankyňa NR SR (2018-10-23):
Nemusíte mi zastavovať čas, dokončím.
Šeliga, Juraj, podpredseda NR SR (2021-02-05):
S reakciou pán poslanec Takáč, nech sa páči.
Pellegrini, Peter, predseda NR SR (2015-06-16):
Prezentujme sa a hlasujme o návrhu spravodajcu prerokovať tento návrh zákona v druhom čítaní. (Hlasovanie.) Prítomných 132 poslancov, za hlasovalo 50, proti bolo 12, zdržalo sa 70. Tento návrh sme neschválili. Teraz bude nasledovať druhé čítanie o zákone z 13. mája 2015, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, vrátenom prezidentom Slovenskej republiky na opätovné prerokovanie Národnou radou. Materiál máme uverejnený ako tlač 1588. Chcem požiadať spoločného spravodajcu z výboru pre sociálne veci pána poslanca Viliama Jasaňa a poprosím ho, aby informoval Národnú radu o výsledku prerokovania vráteného zákona vo výboroch. Nech sa páči, pán poslanec, uveďte túto informáciu. (Rokovanie o zákone z 13. mája 2015, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 1588.)
Mihalik, Marcel, poslanec NR SR (2021-11-09):
Ďakujem za slovo. No, pán kolega Valášek nám tu prečítal nejaké vyjadrenia ľudí, ktorí majú určitú životnú skúsenosť, dokonca to dal do nejakej brožúry a stihol to ešte aj porozdávať, takže určite si to asi prečítame. Ale na druhej strane chcem povedať jednu vec. Ja mám na maili okolo 150, možno aj viacej, lebo mám tých mailov viacej, oznámení od ľudí, že aby sme podporili tento zákon. Takže ja si myslím, že netreba sa preťahovať v tomto, kto je lepší a kto má viacej ľudí za sebou. A na druhej strane zase vyvolalo to u mňa túto reakciu, pretože už ráno som spomínal niektoré body z toho našeho zákona a snažil som sa vysvetliť, že vlastne v čom títo ľudia, ktorí tuná hovoria, o tých, o tom, že nie je dobrý ten zákon, v čom nie je dobrý? Takže ešte raz zopakujem, ak je žena rozhodnutá ísť na interrupciu, tak žiaden zákon jej to nezakáže. A nie je tam absolútne v tomto našom, v tomto zákone, ktorý predkladáme, ani slovíčko o tom, že zakazujeme niečo. Áno, zvyšuje sa čas na rozmyslenie, ale dajme tej žene ten čas. Dajme jej, lebo je v určitom ťažkom rozpoložení, je v strese a nech má ten čas na rozmyslenie. Hovoríme o týchto ženách, ale nie o tých ženách, ktoré už sú rozhodnuté a ktoré nepotrebujú to rozmýšľanie. Takže opäť si myslím, že to je len nejaký tlak na city, psychiku poslancov, voličov, možno tých žien, ktoré sú v takomto ťažkom rozpoložení životnom a rozhodujú sa, či ísť, alebo nejsť na interrupciu. Ďakujem pekne.
Nicholsonová, Lucia, podpredsedníčka NR SR (2016-04-19):
Takže, vážená dáma, poslankyne, vážení páni poslanci, budeme pokračovať v popoludňajšom rokovaní druhého dňa 2. schôdze Národnej rady Slovenskej republiky v prerušenej rozprave o Programovom vyhlásení vlády Slovenskej republiky a žiadosti vlády o vyslovenie dôvery. Máte to pod tlačou 45. Poverený člen vlády, vidím, že zaujal svoje miesto. Veľmi pekne ďakujeme. Predseda gestorského výboru pre financie a rozpočet poslanec Ladislav Kamenický zaujal svoje miesto. Ďakujeme. A ďakujeme aj pani poslankyni Macháčkovej, ktorá je tá, ktorá nasleduje ako ďalšia z tých, ktorí sa písomne prihlásili do rozpravy. Nech sa páči, pani poslankyňa, máte slovo.